DOKUMENT TA’ ĦIDMA TAL-KUMMISSJONI Dokument ta' gwida. Il-kunċett ta’ "kummerċjalizzat legalment" fir-Regolament dwar ir-Rikonoxximent Reċiproku (KE) Nru 764/2008 /* COM/2013/0592 final */





WERREJ DOKUMENT TA’ ĦIDMA TAL-KUMMISSJONI Dokument ta' gwida. Il-kunċett ta’ "kummerċjalizzat legalment" fir-Regolament dwar ir-Rikonoxximent Reċiproku (KE) Nru 764/2008.............................................. 3 1........... Introduzzjoni................................................................................................................... 3 2........... Il-prinċipju tar-rikonoxximent reċiproku.......................................................................... 3 3........... Ir-Regolament dwar ir-Rikonoxximent Reċiproku (KE) Nru 764/2008............................ 4 4........... Il-kunċett ta’ kummerċjalizzat legalment........................................................................... 5 5........... Obbligi skont ir-Regolament dwar ir-Rikonoxximent Reċiproku....................................... 6 6........... Mezzi ta’ prova.............................................................................................................. 7 6.1........ Drittijiet u obbligi............................................................................................................ 7 6.2........ Meta l-operatur ekonomiku ma jkunx notifikat................................................................. 8 7........... Ir-rwol ta’ Punti ta’ Kuntatt dwar il-Prodott.................................................................... 8 8........... Konklużjonijiet............................................................................................................. 10 DOKUMENT TA’ ĦIDMA TAL-KUMMISSJONI Dokument ta' gwida. Il-kunċett ta’ "kummerċjalizzat legalment" fir-Regolament dwar ir-Rikonoxximent Reċiproku (KE) Nru 764/2008[1] (Test b'rilevanza għaż-ŻEE) 1. Introduzzjoni Fil-15 ta’ Ġunju 2012, il-Kummissjoni adottat l-ewwel rapport dwar l-applikazzjoni tar-Regolament (KE) Nru 764/2008 ("ir-Regolament dwar ir-Rikonoxximent Reċiproku")[2] u pproponiet li l-Kumitat Konsultattiv dwar ir-Rikonoxximent Reċiproku għandu jimmonitorja mill-qrib, fost oqsma oħra, id-diffikultajiet li jiffaċċjaw l-operaturi ekonomiċi meta jippruvaw juru li prodott ġie kummerċjalizzat legalment fi Stat Membru ieħor. Sabiex jiġi indirizzat dan it-tħassib, dan id-dokument ta’ gwida għandu l-intenzjoni li jipprovdi gwida li faċli tinftiehem dwar il-kunċett ta’ "kummerċjalizzat legalment" fir-Regolament dwar ir-Rikonoxximent Reċiproku. Dan se jiġi aġġornat biex jirrifletti l-esperjenza u l-informazzjoni mingħand l-Istati Membri, l-awtoritajiet u n-negozji. 2. Il-prinċipju tar-rikonoxximent reċiproku Il-moviment liberu tal-merkanzija huwa wieħed mis-suċċessi tal-proġett Ewropew. Dan għen biex jinbena s-suq intern, li issa qed igawdu minnu ċ-ċittadini u n-negozji Ewropej u jinsab fil-qalba tal-politiki tal-UE. Ostakoli għall-moviment liberu tal-merkanzija bejn l-Istati Membri jistgħu jinħolqu kontra l-liġi mill-awtoritajiet kompetenti tal-Istati Membri li fin-nuqqas ta’ leġiżlazzjoni armonizzata japplikaw regoli tekniċi li jistipulaw rekwiżiti li għandhom jiġu ssodisfati minn prodotti kummerċjalizzati legalment fi Stati Membri oħra. L-applikazzjoni ta’ regoli bħal dawn għal prodotti kummerċjalizzati legalment fi Stat Membru ieħor jistgħu jmorru kontra l-Artikoli 34 u 36 tat-Trattat dwar il-Funzjonament tal-Unjoni Ewropea (TFUE), anke jekk dawn japplikaw mingħajr distinzjoni għall-prodotti kollha. Il-prinċipju tar-rikonoxximent reċiproku, li joħroġ mill-każistika tal-Qorti tal-Ġustizzja tal-Unjoni Ewropea,[3] għandu rwol importanti fit-tħaddim tas-suq intern u jippermetti l-moviment liberu tal-prodotti fin-nuqqas ta’ leġiżlazzjoni armonizzata tal-UE. Dan id-dokument ta’ gwida jagħmilha ċara li, skont ir-Regolament dwar ir-Rikonoxximent Reċiproku, l-Istat Membru destinatarju ta’ prodott[4] għandu jippermetti t-tqegħid fis-suq tiegħu ta’ prodott kummerċjalizzat legalment fi Stat Membru ieħor jew fi Stat tal-EFTA li huwa parti kontraenti għall-Ftehim dwar iż-Żona Ekonomika Ewropea (“il-Ftehim taż-ŻEE”),[5] sakemm ma jkunux ġew issodisfati r-rekwiżiti proċedurali għaċ-ċaħda tar-rikonoxximent reċiproku stabbiliti mir-Regolament. Diskussjoni sħiħa dwar id-difiżi li jistgħu jintużaw mill-Istati Membri biex jiġġustifikaw miżuri nazzjonali li jipprojbixxu n-negozju transfruntier (għall-eċċezzjonijiet elenkati fl-Artikolu 36 TFUE) tista’ tinstab fil-Gwida tal-Kummissjoni għall-applikazzjoni tad-dispożizzjonijiet tat-Trattat li jirregolaw il-moviment liberu tal-merkanzija.[6] 3. Ir-Regolament dwar ir-Rikonoxximent Reċiproku (KE) Nru 764/2008 Ir-Regolament dwar ir-Rikonoxximent Reċiproku, li daħal fis-seħħ f’Mejju 2009, għandu l-għan li jagħti effett lill-prinċipju tar-rikonoxximent reċiproku. Filwaqt li japplika esklussivament għall-prodotti jew karatteristiċi partikolari tagħhom li mhumiex soġġetti għal miżuri ta’ armonizzazzjoni fil-livell tal-UE, dan jiddefinixxi d-drittijiet u l-obbligi tal-awtoritajiet nazzjonali kompetenti u dawk tal-intrapriżi li jixtiequ jbigħu fi Stat Membru, prodotti kummerċjalizzati legalment fi Stat Membru ieħor, meta l-awtoritajiet ikollhom l-intenzjoni jieħdu miżuri restrittivi dwar il-prodott skont ir-regoli tekniċi nazzjonali. B’mod partikolari, ir-Regolament dwar ir-Rikonoxximent Reċiproku jiffoka fuq l-obbligu ta' prova billi jistabbilixxi r-rekwżiti proċedurali għaċ-ċaħda tar-rikonoxximent reċiproku. Ir-Regolament dwar ir-Rikonixximent Reċiproku japplika fl-Istati Membri kollha kif ukoll fl-Istati tal-EFTA li huma partijiet kontraenti għall-Ftehim dwar iż-Żona Ekonomika Ewropea (ŻEE). Filwaqt li l-prinċipju tar-rikonoxximent reċiproku japplika wkoll għar-relazzjonijiet bejn l-UE u t-Turkija,[7] ir-Regolament dwar ir-Rikonoxximent Reċiproku ma japplikax bħala tali.[8] Minflok, ir-Regolament dwar ir-Rikonoxximent Reċiproku jistabbilixxi r-regoli u l-proċeduri li għandhom isegwu l-awtoritajiet kompetenti ta' Stat Membru fit-teħid ta’ deċiżjoni jew meta jkun beħsiebhom jieħdu deċiżjoni, skont ir-regoli tekniċi nazzjonali, li tkun tfixkel il-moviment liberu ta’ prodott kummerċjalizzat legalment fi Stat Membru ieħor u soġġett għall-Artikolu 34 tat-TFUE. 4. Il-kunċett ta’ kummerċjalizzat legalment Ir-Regolament dwar ir-Rikonoxximent Reċiproku innifsu ma jiddefinixxix il-kunċett "kummerċjalizzat legalment" għall-prodotti li jaqgħu fil-kamp ta' applikazzjoni tiegħu, jiġifieri mhux suġġetti għal armonizzazzjoni. Barra minn hekk, m’hemmx każistika tal-Qorti tal-Ġustizzja dwar dan il-kunċett. Madankollu, il-kunċetti ta’ "tqegħid għad-dispożizzjoni" u "tqegħid fis-suq" huma definiti mir-Regolament (KE) Nru 765/2008[9]. Għalhekk, "tqegħid għad-dispożizzjoni fis-suq" tfisser kwalunkwe provvista ta’ prodott għad-distribuzzjoni, il-konsum jew l-użu fis-suq tal-Unjoni waqt attività kummerċjali, sew jekk bi ħlas u sew jekk bla ħlas[10] u "tqegħid fis-suq" tfisser l-ewwel darba li prodott ikun disponibbli fis-suq tal-Unjoni[11]. Għalhekk, għall-prodotti li huma soġġetti għar-Regolament dwar ir-Rikonoxximent Reċiproku, il-Kummissjoni tikkunsidra li l-kunċett ta’ "kummerċjalizzazzjoni" ifisser kwalunkwe provvista ta’ prodott għad-distribuzzjoni, il-konsum jew l-użu fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE, waqt attività kummerċjali, kemm jekk bi ħlas kif ukoll jekk bla ħlas. Bl-istess mod, il-Kummissjoni hija tal-fehma li l-kunċett ta’ "kummerċjalizzazzjoni legali" tfisser li l-provvista, kif tissemma fil-paragrafu preċedenti, għandha sseħħ fi: – Stat Membru ieħor, skont il-leġiżlazzjoni nazzjonali applikabbli; jew – Stat tal-EFTA li huwa parti kontraenti għall-Ftehim taż-ŻEE b’konformità mal-leġiżlazzjoni nazzjonali applikabbli. – Barra minn hekk, fir-rigward ta’ prodotti maħsuba għal (jew li jistgħu jintużaw minn) konsumaturi, prodotti mqiegħda fis-suq tal-UE huma soġġetti għar-rekwiżiti u kriterji ta’ sikurezza stabbiliti mid-Direttiva dwar is-sigurtà ġenerali tal-prodotti.[12] – Fir-rigward ta’ prodotti importati minn pajjiżi terzi, dawn iridu jiġu kummerċjalizzati legalment fi Stat Membru jew fi Stat tal-EFTA li huwa parti kontraenti għall-Ftehim taż-ŻEE sabiex jibbenefikaw minn rikonoxximent reċiproku. Operatur ekonomiku li jimporta prodotti minn pajjiż terz lejn pajjiż tal-UE jew Stat tal-EFTA li huwa parti kontraenti għall-Ftehim taż-ŻEE. Ladarba jkunu rilaxxata għal ċirkolazzjoni libera[13], dawn il-prodotti huma kkunsidrati merkanzija Komunitarja. Minn dak il-mument 'il quddiem dawk il-prodotti jistgħu jiġu kummerċjalizzati f’pajjiż ieħor tal-UE jew fi Stat tal-EFTA li huwa parti kontraenti għall-Ftehim taż-ŻEE skont it-termini tar-Regolament dwar ir-Rikonoxximent Reċiproku. 5. Obbligi skont ir-Regolament dwar ir-Rikonoxximent Reċiproku Prinċipju essenzjali tal-liġi tal-UE huwa li prodott soġġett għar-Regolament dwar ir-Rikonoxximent Reċiproku, igawdi d-dritt bażiku tal-moviment liberu tal-merkanzija ggarantit mit-TFUE, sakemm l-Istat Membru destinatarju ma jkunx ħa deċiżjoni motivata ta’ rifjut, ibbażata fuq regoli tekniċi proporzjonati.[14] Id-dritt fundamentali tal-moviment liberu ta’ prodotti mhuwiex assolut: ir-rikonoxximent reċiproku huwa soġġett għad-dritt tal-Istat Membru destinatarju biex jivvaluta l-ħtieġa li japplika xi regola teknika, kif stabbilit fir-Regolament dwar ir-Rikonoxximent Reċiproku. Għalhekk, ir-Regolament dwar ir-Rikonoxximent Reċiproku jagħti l-opportunità lill-operaturi ekonomiċi li jipprovdu informazzjoni lill-awtoritajiet responsabbli tal-Istat Membru riċevitur fir-rigward tal-kummerċjalizzazzjoni legali tal-prodott fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE. Meta l-awtorità kompetenti tal-Istat Membru destinatarju titlob evalwazzjoni tal-konformità ta’ prodott kummerċjalizzat legalment fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE mar-regoli tekniċi tagħha stess, din għandha ssir skont it-termini tar-Regolament dwar ir-Rikonoxximent Reċiproku. Ir-Regolament jindirizza l-ġbir ta’ informazzjoni dwar il-prodott fl-Artikolu 4. Skont dan l-Artikolu, l-Awtorità tista’ titlob mingħand l-operatur ekonomiku, b’kunsiderazzjoni xierqa tal-prinċipju tal-proporzjonalità, informazzjoni rilevanti dwar il-karatteristiċi tal-prodott u/jew informazzjoni rilevanti u faċilment disponibbli dwar il-kummerċjalizzazzjoni legali tal-prodott fi Stat Membru ieħor. 6. Mezzi ta’ prova Ir-Regolament dwar ir-Rikonoxximent Reċiproku ma jispeċifikax il-mezzi ta’ prova li jistgħu jużaw operaturi ekonomiċi biex juru li prodott ġie kummerċjalizzat legalment fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE. Dan jevita l-impożizzjoni ta' piż amministrattiv addizzjonali u bl-ebda mod ma jillimita l-mezzi ta’ prova li operatur ekonomiku jista’ jippreżenta bħala parti mill-informazzjoni msemmija fl-Artikolu 4(b) lill-awtoritajiet tal-Istat Membru destinatarju. Għandu jiġi nnutat ukoll li l-Istati Membri jsegwu sistemi differenti ħafna biex iqiegħdu l-prodotti fis-suq u jikkontrollaw din l-attività permezz ta' mekkaniżmi ex ante (proċeduri ta’ awtorizzazzjoni minn qabel) jew ex post (sorveljanza tas-suq) — fil-biċċa l-kbira tal-każijiet, prodott jista’ jiġi kummerċjalizzat legalment mingħajr ma jkun hemm bżonn li l-ewwel jiġi approvat. Għalhekk, kwalunkwe prova bħal fattura tal-prodott, it-tikketta tal-prodott, katalgu b’evidenza ta’ data, bejgħ jew ir-rekords tat-taxxa, reġistrazzjonijiet, liċenzji, notifiki lil/mingħand awtoritajiet, ċertifikazzjonijiet, estratti minn reġistri pubbliċi, eċċ, għandhom jiġu meqjusa adatti biex juru l-kummerċjalizzazzjoni reali tal-prodott fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE. 6.1. Drittijiet u obbligi Skont l-Artikolu 4(b) tar-Regolament dwar ir-Rikonoxximent Reċiproku, l-awtorità kompetenti tal-Istat Membru destinatarju tista’ titlob mingħand l-operatur ekonomiku konċernat informazzjoni rilevanti dwar il-kummerċjalizzazzjoni legali preċedenti tal-prodott fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE. B’mod aktar speċifiku: – Jekk operatur ekonomiku jkollu prova ta’ konformità mal-leġiżlazzjoni nazzjonali tal-Istat Membru l-ieħor jew l-Istat tal-EFTA li huwa parti kontraenti għall-Ftehim taż-ŻEE fejn il-prodott huwa realment kummerċjalizzat (bħal konferma bil-miktub mill-awtorità kompetenti tal-Istat Membru tal-oriġini[15]), il-Kummissjoni tqis li jkun utli li din il-prova tintbagħat lill-awtorità kompetenti tal-Istat Membru destinatarju. – Ikun utli wkoll jekk l-operatur ekonomiku jipproduċi r-referenzi tad-dispożizzjonijiet tal-liġi applikabbli fi Stat Membru ieħor jew Stat tal-EFTA li huwa parti kontraenti għall-Ftehim taż-ŻEE. Madankollu, jekk dan ma jkunx possibbli, l-awtorità kompetenti fl-Istat Membru destinatarju għandha tikkunsidra li tikseb informazzjoni bħal din direttament mingħand l-awtoritajiet ta’ dawn l-Istati permezz tal-Punt ta’ Kuntatt dwar il-Prodotti (ara t-taqsima 7 hawn taħt). L-awtorità kompetenti tal-Istat Membru destinatarju tista’ titlob traduzzjoni tad-dokumenti pprovduti mill-operatur ekonomiku meta jkun meħtieġ. Madankollu, jkun eċċessiv jekk Stat Membru jitlob traduzzjoni ċċertifikata jew awtentikata minngħand awtorità konsulari jew amministrattiva,[16] jew li jimponi skadenza eċċessivament qasira biex tiġi pprovduta t-traduzzjoni, sakemm ma jkunx hemm ċirkostanzi speċjali li jiġġustifikaw dan. Il-Kummissjoni tqis ukoll li l-awtorità kompetenti tal-Istat Membru destinatarju għandha tidentifika dawk il-partijiet tad-dokumenti li jridu jiġu tradotti. L-Awtorità għandha tevita wkoll li titlob traduzzjoni meta d-dokumenti inkwistjoni huma disponibbli f’lingwa oħra li l-awtorità kapaċi tifhem. 6.2. Meta l-operatur ekonomiku ma jkunx notifikat Il-Kummissjoni tqis li talba għal informazzjoni mill-awtorità kompetenti tal-Istat Membru destinatarju (u/jew l-eżami tal-prodott mill-awtorità kompetenti) ma jistgħux jikkawżaw is-sospensjoni indefinita jew għal perjodu twil ta’ żmien, tal-kummerċjalizzazzjoni ta’ prodott fl-Istat Membru destinatarju, sakemm tingħata deċiżjoni motivata dwar il-kummerċjalizzazzjoni mill-awtorità kompetenti,[17] ħlief meta miżura ta’ emerġenza tiġi adottata wara twissija skont id-Direttiva 2001/95/KE[18] jew ir-Regolament Nru 178/2002.[19] Għalhekk, kif stipulat fl-Artikolu 6(4) tar-Regolament dwar ir-Rikonoxximent Reċiproku: "Meta l-awtorità kompetenti ma tinnotifikax deċiżjoni lill-operatur ekonomiku kif imsemmi fl-Artikolu 2(1) fil-perijodu speċifikat fil-paragrafu 2 ta' dan l-Artikolu, il-prodott għandu jitqies kummerċjalizzat legalment f'dak l-Istat Membru safejn tkun konċernata l-applikazzjoni tar-regola teknika tiegħu kif imsemmi fil-paragrafu 1 ta' dan l-Artikolu." 7. Ir-rwol ta’ Punti ta’ Kuntatt dwar il-Prodott Il-kompitu ewlieni tal-Punti ta’ Kuntatt dwar il-Prodott (PCPs) hu li jipprovdi informazzjoni dwar regoli tekniċi għall-prodotti lil operaturi ekonomiċi u lil awtoritajiet kompetenti fi Stati Membri oħra jew fi Stat tal-EFTA li huwa parti kontraenti għall-Ftehim taż-ŻEE, u li jipprovdu dettalji tal-kuntatt għal dawn l-awtoritajiet. B'hekk, ir-Regolament dwar ir-Rikonoxximent Reċiproku jindirizza diffikultajiet li jaffettwaw id-djalogu bejn l-amministrazzjonijiet nazzjonali fil-qasam mhux armonizzat. Mat-twaqqif tal-PCPs, ħfiefu ħafna l-kuntatti bejn l-awtoritajiet nazzjonali fir-rigward tal-qasam ta' prodotti mhux armonizzat fil-UE. Il-kuntatti bejn amministrazzjonijiet nazzjonali jkunu ta' spiss neċessarji wkoll għal aktar tagħrif dwar il-prodott u r-regoli tekniċi fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE, inkluż jekk huwa kummerċjalizzat legalment hemmhekk. Għalhekk, il-piż kemm għal operaturi ekonomiċi individwali kif ukoll għall-awtoritajiet nazzjonali jittaffa bl-attivitajiet ta' informazzjoni tal-PCPs. Ir-Regolament dwar ir-Rikonoxximent Reċiproku jistabbilixxi diversi kompiti għall-PCPs li huma relatati mal-informazzjoni pprovduta fuq talba ta' operaturi ekonomiċi jew ta' awtoritajiet kompetenti fi Stati Membri oħra jew fi Stat tal-EFTA li huwa parti kontraenti għall-Ftehim taż-ŻEE. B’mod partikolari, l-Artikolu 10(3) tar-Regolament jistabbilixxi li: "Il-Punti ta' Kuntatt tal-Prodott fl-Istat Membru fejn l-operatur ekonomiku konċernat kummerċjalizza legalment il-prodott inkwistjoni jistgħu jipprovdu kwalunkwe informazzjoni jew osservazzjonijiet rilevanti lill-operatur ekonomiku jew lill-awtorità kompetenti kif imsemmi fl-Artikolu 6." Għalhekk, filwaqt li ma jimponi ebda obbligu fuq il-PCPs, ir-Regolament dwar ir-Rikonoxximent Reċiproku jiftaħ il-bieb għal dawn il-korpi sabiex jassistu lill-operaturi ekonomiċi jew lill-awtoritajiet fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE billi jipprovdulhom informazzjoni relevanti, jekk tkun disponibbli, dwar il-kummerċjalizzazzjoni legali ta’ prodott. Każ Nru 1: Kooperazzjoni Amministrattiva Operatur ekonomiku qiegħed prodott fis-suq fi Stat Membru jew fi Stat tal-EFTA li huwa parti kontraenti għall-Ftehim taż-ŻEE fejn ma jeżistu l-ebda obbligi speċifiċi fir-rigward tal-kummerċjalizzazzjoni tiegħu u issa qed jipprova jintroduċih fi Stat Membru ieħor ukoll. L-awtoritajiet tal-pajjiż destinatarju jixtiequ jaċċertaw jekk twettqux xi proċeduri legali jew attivitajiet ta' sorveljanza tas-suq fl-Istat fejn il-prodott kien realment kummerċjalizzat minħabba n-nuqqas ta’ sikurezza perċepit tiegħu. L-awtoritajiet kompetenti tal-Istat Membru jew tal-Istat tal-EFTA li huwa parti kontraenti għall-Ftehim taż-ŻEE fejn l-operatur ekonomiku jipprova jintroduċi l-prodott tiegħu għandhom imbagħad jikkuntattjaw il-PCP tal-Istat tal-oriġini, direttament jew permezz tal-PCP tagħhom stess. Dan il-PCP min-naħa tiegħu se jipprovdilhom id-dettalji tal-kuntatt tal-awtoritajiet rilevanti u/jew iwasslilhom it-talba. Il-kooperazzjoni amministrattiva tippermetti lill-awtoritajiet pubbliċi jidentifikaw il-kollegi tagħhom fl-Istati Membri l-oħra sabiex ikunu jistgħu jiksbu l-informazzjoni faċilment mingħand l-awtoritajiet kompetenti fl-Istati Membri l-oħra u jibdew djalogu magħhom. Każ Nru 2: Rekwiżiti sproporzjonati Biex jirrikonoxxu xi tipi ta’ prodotti bħala "kummerċjalizzat legalment" fi Stati Membri oħra, l-awtoritajiet ta’ Stat Membru A jaċċettaw biss ċertifikazzjonijiet uffiċjali li nħolqu mill-amministrazzjoni tal-Istat Membru tal-oriġini. Dawn ma jikkunsidraw l-ebda tip ta’ dokument ieħor, u jwarrbuhom għax iqisu li jistgħu jiġu faċilment falsifikati ("easilyforged"). Għal prodotti kummerċjalizzati fl-Istati Membri fejn jeżistu dawn iċ-ċertifikazzjonijiet, dan ir-rekwiżit ma joħloq ebda problema għax dawk iċ-ċertifikazzjonijiet jikkonfermaw minnufih li huma "kummerċjalizzati legalment" hemmhekk. B’kuntrast, għal prodotti kummerċjalizzati f’dawk l-Istati Membri li ma jipproduċux dawn iċ-ċertifikazzjonijiet (pereżempju għax ikunu jiddependu biss fuq il-mekkaniżmi ta’ sorveljanza tas-suq), din il-kundizzjoni toħloq ostaklu impossibbli. Bħala konklużjoni, kundizzjoni bħal din hija sproporzjonata u toħloq miżura b’effett ekwivalenti għal restrizzjonijiet kwantitattivi, u allura tikser l-Artikolu 34 tat-TFUE. Każ Nru 3: Proċeduri ta’ awtorizzazzjoni minn qabel Xi operaturi ekonomiċi jemmnu li, ladarba prodott ikun diġà ġie kummerċjalizzat legalment fi Stat Membru, dan ma għandux bżonn awtorizzazzjoni fl-Istat Membru destinatarju. Dan mhux neċessarjament il-każ. Fil-fatt, dawn il-proċeduri nazzjonali jistgħu jibqgħu japplikaw fl-Istat Membru destinatarju u, anke jekk jitqiesu bħala restrizzjoni fuq il-moviment liberu tal-merkanzija, dawn jistgħu jiġu ġġustifikati jekk dawn isegwu għan ta’ interess pubbliku rikonoxxut mil-liġi tal-UE u jekk dawn jikkonformaw mal-prinċipju tal-proporzjonalità. 8. Konklużjonijiet Ir-Regolament dwar ir-Rikonoxximent Reċiproku huwa maħsub biex jiżgura l-osservanza tal-prinċipju tar-rikonoxximent reċiproku fis-suq intern u fl-Istati tal-EFTA li huma partijiet kontraenti għall-Ftehim taż-ŻEE, b’mod partikolari l-bidu ta’ proċess ta' djalogu fejn l-aċċess għas-swieq huwa mxekkel. F’diskussjonijiet dwar il-kunċett ta’ "kummerċjalizzat legalment", ħafna mill-problemi ikunu ġejjin mid-diffikultajiet li jiffaċjaw l-operaturi ekonomiċi fil-bidu ta’ dan id-djalogu, meta jippruvaw isibu mezzi ta’ prova adegwati, jew meta jkun diġà beda d-djalogu, minħabba r-rekwiżiti addizzjonali li jitolbu l-awtoritajiet wara li xi dokumenti jkunu diġà ġew ipprovduti. Fir-rigward tal-mezzi ta' prova adegwati, din hi l-aktar kwistjoni ta’ informazzjoni, minħabba li operaturi ekonomiċi mhux dejjem ikunu jafu li jistgħu jserrħu fuq kważi kull dokument prodott matul l-attivitajiet kummerċjali tas-soltu tagħhom fi Stat Membru ieħor jew fi Stat tal-EFTA li huwa parti kontraenti għall-Ftehim taż-ŻEE sabiex juru li l-prodotti tagħhom ġew kummerċjalizzati legalment hemmhekk. Fir-rigward tar-rekwiżiti addizzjonali, meta jeżaminaw u jivvalutaw prodott, b’mod partikolari jekk hux kummerċjalizzat legalment fi Stat Membru ieħor, l-awtoritajiet għandhom ikunu konxji li, skont l-Artikolu 5 tar-Regolament u l-każistika stabbilita tal-Qorti tal-Ġustizzja tal-UE, tal-Istat Membru jew tal-Istat tal-EFTA li huwa Parti Kontraenti għall-Ftehim taż-ŻEE, dawn għandhom juru li l-miżura (jew rekwiżit) hija neċessarja u, fejn xieraq, li t-tqegħid fis-suq tal-prodotti inkwistjoni joħloq riskju u li l-miżura (jew rekwiżit) tikkonforma mal-prinċipju tal-proporzjonalità. Bħala konklużjoni, l-Istat rilevanti għandu jġorr il-piż tal-prova li l-għan dikjarat tal-miżura jew tar-rekwiżit ma jistax jintlaħaq b'xi mezz ieħor li għandu effett anqas restrittiv fuq il-kummerċ. [1] Dan id-dokument mhuwiex legalment vinkolanti. La l-Kummissjoni Ewropea u lanqas kwalunkwe persuna li taġixxi f'isimha ma jistgħu jinżammu responsabbli għall-użu li jista' jsir mill-informazzjoni li tinsab f'din il-pubblikazzjoni u lanqas għal kwanlunkwe żbalji li jistgħu jfiġġu minkejja preparazzjoni u ċċekkjar bir-reqqa. Ir-responsabbiltà aħħarija għall-interpretazzjoni tal-liġi tal-UE hija f'idejn il-Qorti tal-Ġustizzja tal-UE. [2] Ir-Regolament (KE) Nru 764/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi l-proċeduri relatati mal-applikazzjoni ta' ċerti regoli tekniċi nazzjonali għal prodotti legalment kummerċjalizzati fi Stat Membru ieħor u li jħassar id-Deċiżjoni Nru 3052/95/KE, ĠU L 218, 13.8.2008, p. 21-29. [3] Dan il-prinċipju joriġina fis-sentenza "Cassis de Dijon" tal-20 ta’ Frar 1979 (Rewe-Zentral AG V. Bundesmonopolverwaltung für Branntwein), Kawża 120/78, Rapporti tal-Qorti Ewropea 1979, p. 649. Mill-1980, il-Kummissjoni fasslet għadd ta’ linji gwida dwar l-applikazzjoni tal-prinċipju ta’ rikonoxximent reċiproku li jirriżultaw minn każistika tal-Qorti, b’mod partikolari fil-komunikazzjoni tal-Kummissjoni dwar il-konsegwenzi tas-sentenza mogħtija mill-Qorti tal-Ġustizzja fl-20 ta’ Frar 1979 fil-Kawża 120/78 Cassis de Dijon (ĠU C 256, 3.10.1980). [4] Għall-finijiet ta’ dan id-dokument ta’ gwida, prodott huwa definit bħala merkanzija mobbli li bħala tali kapaċi tifforma parti minn tranżazzjonijiet kummerċjali: Sentenza tal-Qorti tal-21 ta’ Ottubru 1999, Peter Jägerskiöld V. Torolf Gustafsson, Kawża C-97/98, Rapporti tal-Qorti Ewropea 1999, p. I-7319. Skont il-każistika tal-Qorti tal-Ġustizzja, merkanzija li tkun qasmet il-fruntiera għall-finijiet ta’ tranżazzjonijiet kummerċjali hija soġġetta għall-Artikolu 34 tat-TFUE, tkun xi tkun in-natura ta’ dawk it-tranżazzjonijiet: b’mod partikolari ara r-raġuni 20 tas-Sentenza tal-Qorti tat-28 ta’ Marzu, 1995, Ir-Reġina v. is-Segretarju tal-Istat għad-Dipartiment Intern, ex parte Evans Medical Ltd u Macfarlan Smith Ltd, Kawża C-324/93, Rapporti tal-Qorti Ewropea 1995, p. I-563. [5] Waqt l-abbozzar ta' dan id-dokument, l-Istati tal-EFTA li huma partijiet kontraenti għall-Ftehim dwar iż-Żona Ekonomika Ewropea huma l-Iżlanda, il-Liechtenstein u n-Norveġja. Għalhekk, iż-Żona Ekonomika Ewropea (ŻEE) tinkludi l-Istati Membri tal-UE, flimkien ma’ dawn it-tliet pajjiżi. Ir-Regolament dwar ir-Rikonoxximent Reċiproku ġie inkorporat fil-ftehim taż-ŻEE bid-Deċiżjoni tal-Kumitat Konġunt taż-ŻEE Nru 126/2012 tat-13 ta’ Lulju 2012 li temenda l-Anness II (Regolamenti tekniċi, standards, ittestjar u ċertifikazzjoni) għall-Ftehim taż-ŻEE (ĠU L 309, 8.11.2012, pp. 4-5). Xi adattamenti speċjali japplikaw: ir-Regolament japplika biss għall-prodotti koperti mill-Artikolu 8(3) tal-Ftehim u ma japplikax għal-Liechtenstein fir-rigward ta’ prodotti koperti mill-Anness I, mill-Kapitoli XII u XXVII tal-Anness II u mill-Protokoll 47 tal-Ftehim, f’każijiet meta l-applikazzjoni tal-Ftehim bejn il-Komunità Ewropea u l-Konfederazzjoni Svizzera dwar il-kummerċ fi prodotti agrikoli hija estiża għal-Liechtenstein. Madankollu, id-deċiżjoni daħlet fis-seħħ biss fl-1.4.2013 minħabba dewmien fin-notifika tat-"twettiq tar-rekwiżiti kostituzzjonali" min-Norveġja u mill-Iżlanda. Għalhekk, kull referenza f’dan id-dokument ta’ gwida għal "Stati Membri" għandha tinftiehem li tinkludi dawn it-tliet pajjiżi wkoll. [6] Dokument disponibbli onlajn fuq: http://ec.europa.eu/enterprise/policies/single-market-goods/files/goods/docs/art34-36/new_guide_en.pdf. L-Artikolu 36 tat-TFUE huwa diskuss minn p. 26 'il quddiem. [7] L-obbligu li jiġi applikat il-prinċipju tar-rikonoxximent reċiproku għall-prodotti manifatturati u/jew kummerċjalizzati legalment fit-Turkija huwa bbażat fuq l-Artikoli 5 sa 7 tad-Deċiżjoni 1/95 tal-Kunsill ta' Assoċjazzjoni KE-Turkija tat-22 ta' Diċembru 1995 dwar l-implimentazzjoni tal-fażi finali tal-Unjoni Doganali (ĠU L 35 tat-13 ta' Frar 1996), li jipprevedu t-tneħħija tal-miżuri li għandhom effett ekwivalenti għal restrizzjonijiet kwantitattivi bejn l-UE u t-Turkija. Skont l-Artikolu 66 tad-Deċiżjoni 1/95, l-Artikoli 5 sa 7, għall-finijiet tal-implimentazzjoni u l-applikazzjoni tagħhom għall-prodotti koperti mill-Unjoni Doganali, għandhom jiġu interpretati b'mod konformi mas-sentenzi rilevanti tal-Qorti tal-Ġustizzja tal-Unjoni Ewropea. Għalhekk, il-prinċipji li jirriżultaw mill-każistika tal-Qorti tal-Ġustizzja dwar kwistjonijiet li jirrigwardaw l-Artikoli 34 u 36 tat-TFUE, partikolarment il-Kawża "Cassis de Dijon", japplikaw għat-Turkija wkoll. [8] Ara hawn fuq. Madankollu, it-Turkija adottat Regolament nazzjonali dwar ir-Rikonoxximent Reċiproku fil-Qasam Mhux Armonizzat, fis-seħħ mill-1 ta’ Jannar 2013. [9] Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti u li jirrevoka r-Regolament (KEE) Nru 339/93 (ĠU L 218, 13.8.2008, p. 30-47). [10] L-Artikolu 2(1) tar-Regolament (KE) Nru 765/2008. [11] L-Artikolu 2(2) tar-Regolament (KE) Nru 765/2008. [12] Id-Direttiva 2001/95/KE tal-Parlament Ewropew u tal-Kunsill tat-3 ta' Diċembru 2001 dwar is-sigurtà ġenerali tal-prodotti, ĠU L 11, 15.1.2002, pp. 4-17. [13] L-Artikolu 79 tar-Regolament tal-Kunsill (KEE) Nru 2913/92 li jwaqqaf il-Kodiċi Doganali tal-Komunità jiddikjara li "Ħelsien għal ċirkolazzjoni libera jagħti lil merkanzija mhux tal-Komunità l-istatus doganali ta' merkanzija tal-Komunità. Dan għandu jinvolvi l-applikazzjoni ta' miżuri ta' politika kummerċjali, it-tlestija ta' formalitajiet oħra stipulati fir-rigward ta' importazzjoni ta' merkanzija u l-impożizzjoni ta' kull dazju legalment dovut". [14] Id-Direttiva dwar is-sigurtà ġenerali tal-prodotti tippermetti lill-Istati Membri jieħdu, miżuri restrittivi rapidi fir-rigward ta' prodotti li huma perikolużi jew li x’aktarx jistgħu jkunu perikolużi, skont l-Artikoli 8, 11 jew 12 u 18 tad-Direttiva. [15] Prova mingħand l-awtorità kompetenti tal-Istat Membru fejn il-prodott taż-ŻEE jiġi kummerċjalizzat legalment hija biss waħda mid-diversi possibbiltajiet: din ma tistax tintalab mill-awtorità kompetenti tal-Istat Membru destinatarju. Ara r-raġuni 63 tas-Sentenza tat-8 ta’ Mejju 2003 (ATRAL v L-Istat tal-Belġju, il-Kawża C-14/02), fejn il-Qorti speċifikat li l-impożizzjoni, bħala kundizzjoni, tal-attestazzjoni tal-konformità ta’ prodotti taż-ŻEE mal-istandards tekniċi jew regoli li jiggarantixxu livell ta’ protezzjoni ekwivalenti għal dak meħtieġ mill-Istat Membru destinatarju, tmur kontra l-Artikolu 34 tat-TFUE. [16] F’dan ir-rigward, ara s-Sentenza tal-Qorti tas-17 ta’ Ġunju 1987, il-Kummissjoni tal-Komunitajiet Ewropej v ir-Repubblika Taljana, Kawża 154/85, Rapporti tal-Qorti Ewropea 1987, p. 2717. [17] Fis-sitwazzjoni eċċezzjonali ta’ proċedura ta’ awtorizzazzjoni minn qabel, il-kummerċjalizzazzjoni tista’ ssir biss wara li tkun inkisbet l-awtorizzazzjoni. Għandu jiġi enfasizzat li, kif spjegat mill-premessa 12 tar-Regolament dwar ir-Rikonoxximent Reċiproku, "ir-rekwiżit li t-tqegħid ta' prodott fis-suq ikun suġġett għall-awtorizzazzjoni minn qabel ma għandux jikkostitwixxi, fih innifsu, regola teknika fis-sens ta' dan ir-Regolament, sabiex deċiżjoni li teskludi jew tneħħi prodott mis-suq esklussivament għar-raġunijiet li ma għandux awtorizzazzjoni valida minn qabel ma għandhiex tikkostitwixxi deċiżjoni li għaliha japplika dan ir-Regolament". [18] Ara n-nota 13 f'qiegħ il-paġna. [19] Ir-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabilixxi l-prinċipji u r-rekwiżiti ġenerali tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà ta l-ikel